На основу члана 12. Одлуке о буџету Града Сремска Митровица за 2022. годину („Сл. лист Града Сремска Митровица“ бр. 25/2021 и 12/2022), Програма мера подршке за спровођење пољопривредне политике и политике руралног развоја Град Сремска Митровица за 2022. годину („Сл. лист Града Сремска Митровица, бр. 7/2022 и 14/2022) и  члана 21. и 29. Одлуке о градским управама ("Сл. лист Града Сремска Митровица", бр. 30/2020), Градска управа за пољопривреду Града Сремска Митровица расписује:

**ЈАВНИ ПОЗИВ**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПРАВА НА ПОДСТИЦАЈ ЗА ПОДРШКУ ПРОГРАМИМА КОЈИ СЕ ОДНОСЕ НА СПРОВОЂЕЊЕ СТРАТЕГИЈЕ РУРАЛНОГ РАЗВОЈА НА ТЕРИТОРИЈИ ГРАДА СРЕМСКА МИТРОВИЦА**

**УВОДНЕ ОДРЕДБЕ**

**Предмет јавног позива**

**Члан 1.**

У складу са Програмом мера подршке за спровођење пољопривредне политике и политике руралног развоја Град Сремска Митровица за 2022. годину (у даљем тексту: Програм) Градска управа за пољопривреду Града Сремска Митровица расписује јавни позив за подношење захтева за одобравање права на подстицаје за подршку програмима који се односе на спровођење стратегије руралног развоја (у даљем тексту: Јавни позив).

Јавни позив садржи податке о: лицима која остварују права на подстицаје, условима и начину остваривања права на подстицај, обрасцу захтева, као и максималном износу подстицаја по кориснику у складу са Програмом, висини укупних расположивих средстава по јавном позиву, року за подношење захтева и документацији која се подноси уз захтев, као и друге податке потребне за спровођење Јавног позива.

**Предмет подстицаја**

**Члан 2.**

Подстицаји из члана 1. овог Јавног позива обухватају подстицаје програмима који се односе на спровођење стратегије руралног развоја.

Прихватљива је реализација пројеката са Индикативне листе приоритетних пројеката - Акциони план спровођења Локалне стратегије руралног развоја (ЛСРР) Партнерства, а који обухватају или се односе и на чланове Партнерства са територије Града Сремска Митровица.

Прихватљива су плаћања извршена преносом средстава са текућег рачуна Партнерства (удружења).

Трошкови за које се одобравају подстицаји из става 1. овог члана су прихватљиви трошкови и то су:

1.ТРОШКОВИ ЉУДСКИХ РЕСУРСА

- Управљање и администрација,

- Особље ангажовано на реализацији пројектних активности (особе ангажоване у раду са корисницима, стручни сарадници на пројекту ангажовани за специфичне послове).

2. ТРОШКОВИ ПРОЈЕКТНИХ АКТИВНОСТИ

- Трошкови организације пројектних активности (у складу са предложеним приоритетним пројектима),

- Трошкови јавних догађаја,

- Трошкови информисања и промоције пројекта,

- Остали трошкови (израда студија, публикација, трошкови истраживања, ревизије и сл.).

3. ТЕКУЋИ ТРОШКОВИ КАНЦЕЛАРИЈЕ (трошкови закупа простора, трошкови набавке потрошног материјала, оперативни трошкови).

**Неприхватљиви трошкови**

**Члан 3.**

Подстицајима се не надокнађују:

1) порези, изузев ПДВ-а;

2) царине, увозне и друге дажбине;

3) казне, финансијски пенали и судски трошкови;

4) банкарски трошкови, трошкови гаранција и слични трошкови;

5) трошкови куповине половне опреме и материјала;

6) трошкови конверзије, трошкови и губици у погледу курсне разлике, као и други чисто финансијски трошкови;

7) доприноси у натури;

8) трошкови одржавања, амортизације или закупа;

9) трошкови плаћања путем лизинга, компензације, асигнације, цесије или други начин који представља гашење обавезе путем пребијања дуга;

10) трошкови набавке предмета инвестиције готовинским плаћањем;

11) посебне награде и бонуси запослених;

12) учешће у другим пословним активностима и дивиденде;

13) чланарине;

14) спонзорства;

15) школарине;

16) накнаде за лиценце и дозволе.

**УСЛОВИ ЗА ОСТВАРИВАЊЕ ПРАВА НА ПОДСТИЦАЈЕ**

**Лица која остварују право на подстицаје**

**Члан 4.**

Право на подстицаје из члана 3. овог Јавног позива остварује Партнерство ако:

* је регистровано код Агенције за привредне регистре,
* партнерство за територијални рурални развој обухвата и део територије града Сремска Митровица,
* партнерство има локалну стратегију руралног развоја одобрену од стране Министарства пољопривреде, шумарства и водопривреде.

У**слови за остваривање права на подстицаје**

**Члан 5.**

Партнерство које испуњава услове из члана 4. овог Јавног позива остварује право на подстицај из члана 2. овог Јавног позива и ако:

1) нема евидентираних доспелих неизмирених дуговања према Граду Сремска Митровица по основу раније остварених подстицаја, субвенција и кредита;

2) за подстицај за који подноси захтев за одобравање не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја;

3) је измирило доспеле обавезе по основу јавних прихода

**ПОСТУПАК ОСТВАРИВАЊА ПРАВА НА ПОДСТИЦАЈЕ**

**Захтев за остваривање права на подстицаје**

**Члан 6.**

Поступак за одобравање права на подстицај за подршку програмима који се односе на спровођење ЛСРР покреће се по захтеву Партнерства које испуњава услове из чл. 4. и 5. овог Јавног позива.

Захтев за одобравање права на подстицај за подршку програмима који се односе на спровођење ЛСРР подноси се на Обрасцу који је саставни део овог Јавног позива.

Партнерство из става 1. овог члана може поднети само један Захтев за одобравање права на подстицај за спровођење ЛСРР по једном јавном позиву.

Читко попуњен и потписан образац захтева из става 2. овог члана са прописаном документацијом доставља се у затвореној коверти, са назнаком: „*Захтев за одобравање права на подстицај за подршку програмима који се односе на спровођење стратегија руралног развоја на територији града Сремска Митровица*”, лично, непосредно на писарници Града Сремска Митровица или путем поште на адресу: Градске управе за пољопривреду Града Сремска Митровица ул. Светог Димитрија бр. 13, 22000 Сремска Митровица

Захтеви послати на било који други начин, факсом, електронском поштом и др. или на погрешну адресу неће бити разматрани.

**Члан 7.**

Захтев за одобравање права на подстицај за подршку програмима који се односе на спровођење ЛСРР у складу са овим Јавним позивом подноси се у року од 05.10.2022. до 19.10.2022. године, закључно.

**Документација уз захтев**

**Члан 8.**

Уз Захтев за одобравање права на подстицај за спровођење стратегије руралног развоја на територији грда Сремска Митровица у складу са овим Јавним позивом, подносилац захтева доставља:

1. извод из регистра Агенције за привредне регистре, не старији од три месеца од дана подношења захтева;
2. уверење о измиреним доспелим обавезама по основу јавних прихода издато од стране надлежне пореске управе;
3. уверење о измиреним доспелим обавезама по основу јавних прихода издато од стране надлежног органа јединице локалне самоуправе;
4. статут;
5. картон депонованих потписа;
6. одлукa Комисије за одабир приоритетних пројеката Партнерства, са образложењем, о одабиру једног или више приоритетних пројеката из индикативне листе приоритетних пројеката која је део ЛСРР Партнерства,
7. опис предлога пројекта: активности са временским оквиром и финансијским планом;

Документација из става 1. тач. 1)-3) овог члана доставља се у складу са законом којим се уређује општи управни поступак.

**Форма документације**

**Члан 9.**

Уверења и потврде које се достављају уз Захтев за одобравање права на подстицај за спровођење ЛСРР не могу бити старија од 30 дана од дана подношења тог захтева.

Сва документа која се достављају уз Захтев за одобравање права на подстицај за спровођење ЛСРР треба да гласе на подносиоца захтева.

**Административна обрада захтева**

**Члан 10.**

Комисија, коју образује начелник Градске управе за пољопривреду, врши административну обраду захтева за одобравање права на подстицај за спровођење ЛСРР, провером података из захтева, документације приложене уз захтев, као и службених евиденција.

Захтев за одобравање права на подстицај за припрему ЛСРР који није поднет од стране Партнерства из члана 4. овог Јавног позива, преурањен и неблаговремен захтев, захтев са документацијом која не гласи на подносиоца, као и сваки наредни захтев за одобравање права на подстицај за спровођење ЛСРР истог подносиоца поднет у периоду трајања јавног позива, Управа одбацује без разматрања.

Комисија проверава испуњеност услова за доделу подстицаја из Јавног позива, прегледа достављене захтеве за остваривање права на подстицаје, даје предлог начелнику Градске управе за пољопривреду о додели средстава подносиоцима захтева који испуњавају услове из Јавног позива.

**Решење поводом захтева за остваривање права на подстицаје**

**Члан 11.**

Начелник Управе решењем, на предлог комисије, утврђује право на подстицај и висину износа подстицаја, у складу са Програмом.

**Уговор о коришћењу подстицаја**

**Члан 12.**

У складу са Програмом, са Партнерством којем је решењем утврђено право на подстицај за спровођење ЛСРР (у даљем тексту: корисник подстицаја) начелник Градске управе за пољопривреду закључује уговор о коришћењу подстицаја којим се уређују међусобна права и обавезе у погледу коришћења подстицаја.

Уговором из става 1. овог члана нарочито се уређује обим активности, начин њиховог извршавања, висина износа подстицаја, као и остала питања од значаја за извршавање права и обавеза.

Уколико подносилац захтева не приступи закључењу уговора у року од 7 радних дана од дана достављања обавештења о времену и месту закључења уговора, сматраће се да је одустао од захтева у поступку за доделу средстава путем Јавног позива и у том случају Комисија може доделити подстицајна средства наредном подносиоцу захтева који испуњава услове или преусмерити остатак средстава у друге намене у складу са прописаном процедуром (нпр. Измене и допуне Програма).

**Извештај о реализацији и утрошку средстава**

**Члан 13.**

Корисник подстицаја Градској управи за пољопривреду доставља извештај о реализацији и утрошку средстава, а који садржи податке којима се доказује да је спровео све планиране активности у складу са уговором из члана 12. Јавног позива, као и доказе о наменском коришћењу средстава остварених по основу подстицаја.

Корисник подстицаја који не оправда утрошак исплаћених средстава за подстицаје за спровођење ЛСРР Градској управи за пољопривреду враћа исплаћена новчана средства.

Рок за достављање извештаја из става 1. овог члана утврђује се уговором из члана 12. овог Јавног позива.

**Укупна расположива средстава по Јавном позиву**

**Члан 14.**

За одобравање права на подстицаје у складу са овим Јавним позивом опредељују се средства у укупном износу од 500.000 динара

**Износ подстицаја**

**Члан 15.**

Подстицај за спровођење ЛСРР исплаћујe се у износу до 100 %.

Максималан износ подстицаја који корисник може да оствари за подстицај за спровођење ЛСРР јесте 250.000 динара.

**Исплата подстицаја**

**Члан 16.**

Подстицаји сe исплaћуjу по редоследу подношења уредно поднетих захтева до утрошка средстава предвиђених за ову намену, а закључно са 2022 годином.

**Информације**

**Члан 17.**

Информације неопходне за учешће на Јавном позиву могу се добити на телефон 022 615-366 (контакт особа је Десанка Ступар).

Текст Јавног позива, образац захтева и обрасци изјава могу се преузети са интернет странице Града Сремска Митровица. Овај јавни позив објавити у дневном листу „Сремске Новине“ и „М Новине“.

РЕПУБЛИКА СРБИЈА

АП ВОЈВОДИНА

ГРАД СРЕМСКА МИТРОВИЦА

Градска управа за пољопривреду

Број: 320-64/2022-XI

Дана: 03.10.2022. године

СРЕМСКА МИТРОВИЦА

**НАЧЕЛНИК**

**Владимир Настовић дипл. инг. пољопривреде c.p.**